Meirihluti ungs fólks telur hættur steðja að börnum á netinu svo sem í gegnum kynferðislegt efni eða neteinelti. Fæst ungmenni treysta samfélagsmiðlum til að finna réttar og áreiðanlegar upplýsingar. Þetta kemur fram í alþjóðlegri könnun UNICEF, sem var gerð í tilefni af alþjóðadegi barna, sem haldinn er í dag.
Könnunin náði til 21 þúsund einstaklinga í 21 landi í Afríku, Asíu, Evrópu, Norður- og Suður-Ameríku. Niðurstöður könnunarinnar voru birtar í dag, á alþjóðadegi barna.
Að meðaltali telja nærri 75% ungmenna að stjórnvöld eigi að grípa til harðari aðgerða til að taka á loftslagsbreytingum. Í lág- og millitekjuríkjum, þar sem búast má við að áhrif loftslagsbreytinga verði meiri, er hlutfallið enn hærra, eða 83%.
Í nærri öllum löndum telur meirihluti ungs fólks að betur hefði gengið í baráttunni við COVID-19 ef ríki heims hefðu unnið skipulega saman í stað þess að takast á við vandann hvert í sínu horni.
Næstum 80 prósent ungs fólks telur hættur steðja að börnum á netinu, til dæmis í gegnum ofbeldisfullt- eða kynferðislegt efni eða neteinelti, og aðeins 17% ungmenna segja að hægt sé að treysta samfélagsmiðlum til að finna réttar upplýsingar. Rúmlega þriðjungur ungmenna segist oft upplifa áhyggjur eða kvíða og nærri einn af hverjum fimm finnur oft fyrir þunglyndi og áhuga- og framtaksleysi. Aftur á móti er ungt fólk í dag helmingi líklegra en fullorðnir til að telja heiminn fara batnandi, og það sýnir meiri stuðning við réttindabaráttu hinsegin fólks og jafnréttisbaráttu kvenna en eldri kynslóðir.
Kristín Reynisdóttir, hjá Antirasistunum, segir að krafan um jafnara samfélag sé ungu fólki mjög hugleikin.
Ungt fólk sýnir meiri stuðning við jafnréttisbaráttu minnihlutahópa en eldri kynslóðir, samkvæmt alþjóðlegri könnun UNICEF, sem birt var í dag í tilefni af alþjóðadegi barna. Ung kona segir mikilvægt að Íslendingar átti sig á að rasismi fyrirfinnst hérlendis og berjist gegn honum.